Peter Hummelgaard (S), 2025-04-04:
Tak for det.
Og også tak for en, synes jeg for at være helt ærlig, rigtig, rigtig god debat – en debat, hvor vi selvfølgelig er kommet vidt omkring, men som jo helt klart også på mange forskellige måder tegner et billede af, at der selvfølgelig er dilemmaer i det her spørgsmål.
For jeg tror ikke på, at der er nogen i Folketinget, der er uenige om, at vi har en fri og åben debat i Danmark.
Jeg tror heller ikke, at der er nogen af dem, der har fulgt med i debatten i de senere år, der kan være i tvivl om, at vi har en fri og åben debat, også om de mange problemstillinger, der er.
Og jeg ved også, at det jo er det, der underneden også optager – og det har jeg meget stor respekt for – både Dansk Folkeparti og Danmarksdemokraterne og en række andre partier, herunder mit eget, nemlig de mange store konsekvenser og problemer, der er ved den migrations- og indvandringspolitik, der har været igennem mange år.
Den handler ikke om, hvad man kan debattere, eller for den sags skyld hvad man kan kritisere.
Derfor er jeg også så glad for, at der er mange her i Folketinget, der deler regeringens opfattelse af, at vi skal beskytte befolkningsgrupper mod trusler og forhånelser på baggrund af f.eks. deres tro.
Det kan vi gøre, samtidig med at vi har plads til en debat, der godt kan være hård og direkte, og hvor man kan sige noget med et glimt i øjet.
For det kan, som flere også har fremhævet, være gennem humoren, at man bedst og klarest får et budskab igennem, og det kan være helt nødvendigt også at pege på det absurde.
Det skal der være plads til.
Men jeg tror også, det er meget vigtigt som afrunding på den her debat lige at klargøre et par enkelte ting.
Først og fremmest vil jeg sige, at jeg ikke har lyst til at have siddende på mig eller for den sags skyld på regeringen, at man skulle anklage hverken Dansk Folkeparti, Danmarksdemokraterne eller andre partier for at være blevet antisemitiske, fordi man har et ønske om at afskaffe straffelovens § 266 b.
Det har jeg ikke sagt på noget tidspunkt, og det er heller ikke noget, jeg mener.
Det, jeg måske til gengæld anklager partierne for, er ikke at have tænkt igennem, hvad konsekvenserne vil være.
Hvad vil de måske utilsigtede konsekvenser af den hensigt, som Dansk Folkeparti, Danmarksdemokraterne og Liberal Alliance har, være for navnlig vores jødiske landsmænd?
Ja, rigtig meget af debatten i dag og rigtig meget af min tale og mine bidrag til debatten i dag har handlet om antisemitisme, og det har handlet om beskyttelsen af vores jødiske mindretal.
Det har det jo, fordi den her debat kommer på ryggen af en i særlig grad meget, meget udfordrende og truende tid for vores jødiske landsmænd.
Derfor bør det være alle folketingspolitikeres pligt også at tænke over, hvad konsekvenserne vil være ved en afskaffelse af straffelovens § 266 b for bl.a. hadtale mod jøder.
Det mener jeg påhviler os.
Jeg har meget stor respekt for både Dansk Folkeparti, Danmarksdemokraterne og andre i deres kamp og deres forsvar for vores jødiske landsmænd i Danmark.
Jeg er selv i meget høj grad præget af, siden jeg blev justitsminister og i særdeleshed siden den 7. oktober 2023, at have været en overordentlig hyppig gæst hos det jødiske samfund – i synagogen, til tryghedsmøder, til alle de desværre for mange mindemarkeringer af folk, der har mistet livet.
Og nogle af dem, jeg har mødt, når jeg har deltaget i de ting, uanset om det er til Auschwitzdag, eller om det har været til en række af de begivenheder, der har været i synagogen i forbindelse med mindedage, enten efter 7. oktober eller efter terrorangrebet på synagogen, er fru Pia Kjærsgaard og fru Inger Støjberg.